समाज व परिवार के सुचारू संचालन के लिए कुछ नियमों का निर्धारण किया जाता है जिन्हे समयावधि में प्रथाएं भी कहा जाता है। यह तो संभव है कि कुछ नियम या प्रथाएं किसी व्यक्ति अथवा समाज के अनुकूल न हों, लेकिन उन्हें कुप्रथा नहीं कहा जा सकता। कुछ नियम -प्रथाएं समय या कहें काल खंड प्रधान होती हैं जैसे मुग़ल काल की (हिन्दू समाज की बहु बेटियों को बचाने के लिए) पर्दा प्रथा, बहु- बेटियों के घर से बाहर निकलने पर प्रतिबन्ध परिणामतः शिक्षा का अभाव। यह तात्कालिक हालात के कारण उत्पन्न समस्या थी जो कालांतर में प्रथा बनी। यद्यपि वर्तमान में भी इसका महत्त्व बना हुआ है। अक्सर देखने में आता है कि कुछ तथाकथित बुद्धिजीवी केवल शाब्दिक ज्ञान के आधार पर ही परम्परागत प्रथाओं को कुप्रथा कह कर उनके बहिष्कार की बात करते हैं। इस सोच को बढ़ावा दिया वामपंथी विचारकों ने जिनका उद्देश्य भारत की संस्कृति पर प्रहार करना मात्र रहा। आज पाश्चात्य विद्वानो का भी मानना है कि भारतीय पौराणिक ज्ञान पूर्णतया वैज्ञानिक कसौटी पर खरा परखा ज्ञान है। यह भारतीय मनीषियों की बुद्धि चातुर्य का ही कमाल है कि उन्होंने अपने लाखों वर्ष पूर्व की प्रथाओं को धर्म से जोड़कर जीवित रखा है। कालांतर में शिक्षा को धर्म- संस्कृति तथा प्रथाओं से जोड़कर जन मानस में प्रचारित- प्रसारित तथा स्थापित किया गया। यही ज्ञान पीढ़ी दर पीढ़ी बढ़ता हुआ समाज के अंतिम छोर तक आज भी मौजूद है।